চট্টগ্রামে সিপাহিদের মনোভাব ঢাকার রক্ষা ব্যবস্থায় গুরুত্বপূর্ণ প্রভাব বিস্তার করে। সিপাহিদের আরও অভ্যুত্থানের আশঙ্কায় ইংরেজ কর্তৃপক্ষ ৫৪তম রেজিমেন্টের তিনটি কোম্পানি এবং একশত নৌসেনা ঢাকায় প্রেরণ করে। একই সাথে যশোর, রংপুর, দিনাজপুরসহ বাংলাদেশের আরও কয়েকটি জেলায় একটি নৌ-ব্রিগেড পাঠানো হয়। প্রধানত ইউরোপীয় বাসিন্দাদের নিয়ে গঠিত স্বেচ্ছাসেবীদের সংগঠিত করে ঢাকা রক্ষা করার জন্য বিশেষ ব্যবস্থা গ্রহণ করা হয়। নৌ-বিগ্রেড ঢাকা পৌঁছে সেখানে নিয়োজিত সিপাহিদের নিরস্ত্র করতে গেলে অবস্থা চরমে ওঠে। ২২ নভেম্বর লালবাগে নিয়োজিত সিপাহিগণকে নিরস্ত্র করতে গেলে তারা প্রতিরোধ সৃষ্টি করে। এছাড়া ঢাকার তৎকালীন নওয়াব খাজা আবদুল গনি ইংরেজদের পক্ষ নেয়। তাঁর ছিলো ঢাকাবাসীর উপর প্রবল প্রভাব। ফলে এই দুপক্ষ মিলে ঢাকার সিপাহীদের বিপ্লব খুব সহজেই দমন করে ফেলে। সংঘটিত খন্ডযুদ্ধে বেশ কিছু সিপাহি নিহত (এক বর্ণনায় ৬০ জনের হত্যার কথা উল্লেখ আছে) ও বন্দি হয় এবং অনেকেই ময়মনসিংহের পথে পালিয়ে যায়। এর কয়েক দিনের মধ্যেই অধিকাংশ পলাতক সিপাহীকে গ্রেফতার করা হয় এবং অতিদ্রুত গঠিত সামরিক আদালতে সংক্ষিপ্ত বিচারের জন্য তাদের সোপর্দ করা হয়। অভিযুক্ত সিপাহিদের মধ্যে ১১ জনকে আন্টাঘর ময়দানে (বর্তমানে বাহাদুর শাহ পার্ক) এনে জন সম্মুখে প্রকাশ্যে ফাঁসি দেয়া হয়। বিপ্লবকামী জনগণকে আতঙ্কিত করার জন্য এবং স্থানীয় লোকদের মধ্যে ভীতির সঞ্চার করতে লাশগুলো মাসের পর মাস এখানকার গাছে গাছে ঝুলিয়ে রাখা হয়। এ ঘটনার পর বহুদিন পর্যন্ত এই ময়দান এর চারপাশ দিয়ে হাঁটতে ঢাকাবাসী ভয় পেত, কারণ এ জায়গা নিয়ে বিভিন্ন ভৌতিক কাহিনী ছড়িয়ে পড়েছিল। সিপাহীদের হত্যার পর ইংরেজরা তাদের সেনাদের বীরত্বের জন্য আন্টাঘর ময়দানে একটি স্মৃতিস্তম্ভ তৈরি করে। এছাড়া পার্কটির চার কোণায় বসানো হয় সীমানা নির্দেশক চারটি ব্রিটিশ কামান। অন্যদিকে ১৮৫৭ সালে লালবাগের যে স্থানটিতে সেদিন মহান স্বাধীনতা সংগ্রামীদের রক্ত ঝরেছিল, সে স্মৃতি মুছে ফেলার জন্য ইংরেজরা সেখানে কারাগার নির্মাণ করে, যা এখনো বিদ্যমান।